google/wiki40b huggingface dataset:
Τζαν Ντουντάρ

Βιογραφικό

Ο Τζαν Ντουντάρ γεννήθηκε στις 16 Ιουνίου του 1961 στην Άγκυρα. Σπούδασε στο Τμήμα Πολιτικών Επιστημών του πανεπιστημίου της Άγκυρας. Συνέχισε τις σπουδές του στο London School of Journalism από όπου πήρε μεταπτυχιακό το 1988. Το 1996 πήρε διδακτορικό στις πολιτικές επιστήμες στο Τεχνικό Πανεπιστήμιο Μέσης Ανατολής (Middle East Technical University), στην Άγκυρα. Είναι παντρεμένος και έχει ένα παιδί.
Εργάστηκε δύο χρόνια (1983 -1985) στην εφημερίδα Χουριέτ. Από τον Ιανουάριο του 1999 μέχρι τον Απρίλιο του 2000 εργάστηκε στην εφημερίδα Σαμπάχ ενώ αργότερα στην Μιλλιέτ. Έχει εργαστεί επίσης στις εφημερίδες Nokta, Haftaya Bakış, Söz και Tempo. Από το 1979 μέχρι το 1983 και από το 1989 μέχρι το 1995 συμμετείχε στις ενημερωτικές εκπομπές Yanki και 32. Gün  αντίστοιχα. 
Το 2008 έγραψε το σενάριο της ταινίας Μουσταφά, που αναφέρεται στον Κεμάλ Ατατούρκ και τον παρουσιάζει ως έναν κανονικό άνθρωπο με τις φοβίες του και τα πάθη του και όχι ως έναν ήρωα χωρίς ανθρώπινη διάσταση.
Τον Αύγουστο του 2013 ο Τζαν Ντουντάρ απολύθηκε από την εφημερίδα Μιλλιέτ εξαιτίας αυτών που έγραφε για τις διαδηλώσεις στο πάρκο Γκεζί, στην Κωνσταντινούπολη και για τις εξελίξεις στην Αίγυπτο.
Στις 8 Φεβρουαρίου 2015 έγινε αρχισυντάκτης της εφημερίδας Τζουμχουριέτ, η οποία τον Νοέμβριο της ίδιας χρονιάς βραβεύτηκε από την οργάνωση Δημοσιογράφοι Χωρίς Σύνορα (Reporters Without Borders Prize) «για την ανεξάρτητη και θαρραλέα άσκηση δημοσιογραφίας».
Λίγο αργότερα ο Ντουντάρ και ο επικεφαλής του γραφείου της Τζουμχουριέτ στην Άγκυρα, Ερντέμ Γκιούλ, συνελήφθησαν με τις κατηγορίες της κατασκοπείας, της αποκάλυψης εμπιστευτικών εγγράφων και της συμμετοχής σε τρομοκρατική οργάνωση, ύστερα από τη δημοσίευση από την εφημερίδα φωτογραφιών, που έδειχναν φορτηγά των μυστικών υπηρεσιών της Τουρκίας, της ΜΙΤ, να μεταφέρουν όπλα στους Ισλαμιστές αντάρτες, στη Συρία. Μετά τη δημοσίευση αυτών των φωτογραφιών, ο Πρόεδρος της Τουρκίας Ρετζέπ Ταγίπ Ερντογάν, δήλωσε ότι αυτοί που δημοσίευσαν αυτές τις φωτογραφίες θα πληρώσουν βαρύ τίμημα γι’ αυτό.
Ο Ντουντάρ και ο Γκιούλ έμειναν στη φυλακή 92 ημέρες και τελικά αφέθησαν ελεύθεροι στις 26 Φεβρουαρίου 2016 αφού το Ανώτατο Δικαστήριο της Τουρκίας αποφάσισε ότι η κράτησή τους συνιστούσε «αδικαιολόγητη στέρηση της ελευθερίας».
Περίπου δυόμιση μήνες αργότερα, στις 6 Μαΐου 2016, έγινε απόπειρα δολοφονίας κατά του Ντουντάρ, μπροστά στα δικαστήρια της Κωνσταντινούπολης, όπου ο Τούρκος δημοσιογράφος είχε προσέλθει για να αντιμετωπίσει τις κατηγορίες που του αποδίδονταν, για τη δημοσίευση των προαναφερθέντων φωτογραφιών. Ο δράστης πυροβόλησε εναντίον του δύο φορές χωρίς να τον τραυματίσει και στη συνέχεια συνελήφθη.
Τελικά το δικαστήριο καταδίκασε τον Ντουντάρ και τον Γκιούλ σε φυλάκιση πέντε ετών και δέκα μηνών, για την κατηγορία της αποκάλυψης κρατικών μυστικών ενώ τους έκρινε αθώους για την κατηγορία της κατασκοπείας.
Αντόνιο Μίλο

Το έργο του

Συνέταξε πολλούς ναυτικούς χάρτες με μεγάλη λεπτομέρεια, κυρίως του μεσογειακού χώρου. Έχουν βρεθεί περί τα δέκα χειρόγραφα ιζολάρια του τα οποία βρίσκονται στη Βενετία (στη Biblioteca Marciana di Venezia και στο Museo Correr), στη Ρώμη (Biblioteca Nazionale Centrale di Roma), στο Βερολίνο (Staatsbibliothek), στο Λονδίνο (Βρετανική Βιβλιοθήκη) και στη Βαρσοβία. Τα ιζολάριά του εκτός από τους χάρτες έχουν και περιγραφές νησιών καθώς και εγχειρίδια ναυσιπλοΐας, ενώ το έργο του συνολικά έχει χαρακτηριστική ομοιογένεια. Σε ένα ιζολάριο του 1587 περιέχονται και βυθομετρικές πληροφορίες. Ο ανώνυμος άτλαντας του Μουσείου Correr (Port.39) αποδίδεται πλέον με μεγάλη πιθανότητα στον Αντόνιο.
Μιχαλίτς πεϊνιρί

Το Μιχαλίτς πεϊνιρί είναι τυρί από πρόβειο γάλα που παράγεται στην Τουρκία. 
Παρόμοιο με το τυρί κέλλε ή μπεγιάζ πεϊνίρ, το Μιχαλίτς πεϊνιρί αποθηκεύεται σε άλμη. Το τυρόπηγμα τοποθετείται σε ζεστό νερό και αναδεύεται και στη συνέχεια αφήνεται στο νερό για να σκληρύνει και να αποκτήσει μια σταθερή, ελαφρώς ελαστική υφή. Τέλος, αλατίζεται και αποξηραίνεται.
Κατασκευάζεται σε διάφορα μεγέθη και σχήματα, συνήθως σε μπάλες ή φέτες, και μπορεί να χρησιμοποιηθεί ως υποκατάστατο για το Παρμιτζιάνο Ρετζιάνο. Χρησιμοποιείται συχνά σε σαλάτες και ψητά πιάτα.
Στέφανο Σέκκο

Βιογραφία

Γεννήθηκε στις 1973 στο Μιλάνο. Ξεκίνησε να σπουδάζει με τον μαέστρο Αλμπέρτο Σορεζίνα (Alberto Soresina) και έλαβε το δίπλωμά του στα κρουστά μουσικά όργανα με τον Τούλλιο ντε Πίσκοπο (Tullio de Piscopo).  Έκανε, επίσης, ιδιαίτερα μαθήματα με τη Λέυλα Γκένσερ (Leyla Gencer) και τη Ρενάτα Σκόττο (Renata Scotto).
Τραγούδησε στο κονσέρτο της Πρωτοχρονιάς του 2016 στο Θέατρο La Fenice της Βενετίας, σε ντουέτο με την Ναντίν Σιέρρα. (Nadine Sierra)
Α.Π.Σ. Εθνικός Σαγέικων

Ιστορία

Ιδρύθηκε το 1968 με χρώματα το μπλε και το άσπρο κι ανήκει στη δύναμη της ΕΠΣ Αχαΐας με αρ.μητρώου ΕΠΟ 1520. Θεωρείται φυσική συνέχεια του Ολυμπιακού Σαγέικων που υπήρχε από το 1931 σαν ανεξάρτητο σωματείο.
Ξεκίνησε από την Γ' κατηγορία το 1971 και σε δύο χρόνια, το 1973, έπαιζε στην Α΄κατηγορία . Στην Α' κατηγορία αγωνίστηκε με ένα μικρό διάλειμμα την περίοδο 1981-82 έως το 1985 όπου υποβιβάστηκε  . Στην Α επέστρεψε το 1991 , το 1993 , κι από το 1995 έως σήμερα αγωνίζεται στην Α΄κατηγορία .
Ο Εθνικός έχει κατακτήσει τρεις φορές το πρωτάθλημα Αχαΐας. Πρώτη φορά την αγωνιστική περίοδο 1990-91, έπειτα την περίοδο 1997-98 και 2008-09. Στο κύπελλο Αχαΐας είναι δύο φορές νικητής την περίοδο 1974-75 όπου στον τελικό νίκησε τον Απόλλων Εγλυκάδος με 1-0. Και την περίοδο 1975-76 όπου νίκησε στον τελικό τον Παναιγιάλειο με 2-1. Φιναλίστ ήταν το 2009-10 όπου έχασε με 4-0 από τον Ατρόμητο Λάππα.

Γήπεδο

Το πρώτο γήπεδο του συλλόγου ήταν οικόπεδο που είχε παραχωρήσει ιδιώτης γι' αυτό τον σκοπό, εκεί αγωνίστηκε ο Εθνικός έως το 1985. Το σημερινό γήπεδο κατασκευάστηκε με ενέργειες του διοικητικού συμβουλίου του συλλόγου κι η ομάδα αγωνίζεται από την περίοδο 1989-90. Το 2009 τοποθετήθηκε φυσικός χλοοτάπητας.
Κάτω Κερύνεια

Τοποθεσία

Στα ανατολικά και νότια συνορεύει με την Πάνω Κερύνεια και στα δυτικά με τον Τέμπλο. Το βόρειο τμήμα της διοικητικής της έκτασης είναι παραθαλάσσιο.
Μεσότοπος Λέσβου

Ιστορία

Αρχαία ευρήματα βρίσκονται σε διάφορα σημεία της περιοχής, τα οποία πιστοποιούν μια έντονη παρουσία από την προϊστορική εποχή. Στις περιοχές Ποδαράς, Χρούσος, Ταβάρι,Πέζλας, μπορεί κάποιος να διακρίνει κατάλοιπα. Σημαντικά αρχαία ευρήματα βρίσκονται και στην περιοχή Σείστρια στον Άγ. Ευστράτιο.

Σύλλογοι

Ο δραστήριος πολιτιστικός Σύλλογος "Η Αναγέννηση" ιδρύθηκε το 1975 από τους εν Αθήναις Μεσοτοπίτες και διοργανώνει πολιτιστικές εκδηλώσεις που έχουν βάση τη παράδοση της Λέσβου, όσον αφορά σε χορό, θέατρο και μουσική. Ο Σύλλογος έχει προσφέρει σημαντικό εξωραϊστικό έργο και παρουσιάζει και έντονη κοινωνική δράση. Το 1979 κατασκεύασε και εξόπλισε το Αγροτικό Ιατρείο, κατασκεύασε πνευματικό κέντρο και συμμετείχε στην κατασκευή δικτύου ύδρευσης στο Ταβάρι. Εκδίδει δίμηνη εφημερίδα με τίτλο  "Μεσοτοπίτικα Νέα ", ενώ εξέδωσε για κάποια χρόνια και ετήσιο περιοδικό με τίτλο " Μεσότοπος-Παράδοση και Πολιτισμός". Εξέδωσε επίσης το δίτομο λαογραφικό βιβλίο του Μεσοτόπου: «Ο κόσμος ο μικρός…», έργο του Πάνου Κοντέλλη, που βράβευσε η Ακαδημία Αθηνών, σειρά θεατρικών έργων των Πάνου Κοντέλλη και Θύμιου Βασίλογλου, καθώς και ένα καλαίσθητο επετειακό Λεύκωμα «40 χρόνια 1975-2014», αφιέρωμα στα 40 χρόνια Ζωής και Δημιουργίας του Συλλόγου. Διατηρεί επίσης τράπεζα αίματος στο Ιπποκράτειο νοσοκομείο. Το επίσημο site  του Συλλόγου είναι http://mesotopites.weebly.com/
Ο "Αγροτουριστικός Συνεταιρισμός Γυναικών Μεσοτόπου" παρασκευάζει παραδοσιακά γλυκά και προϊόντα, πολλάκις βραβευμένα σε Ελλάδα και εξωτερικό. Ιδρύθηκε το 1998 από 26 γυναίκες και σε μικρό χρονικό διάστημα τα προϊόντα του άρχισαν να έχουν μεγάλη ζήτηση, έτσι σύντομα εξελίχθηκε σε μια σύγχρονη μονάδα παραγωγής όπου έχει τη δυνατότητα να υποστηρίξει εκδηλώσεις μέχρι και 600 ατόμων (τροφοδοσία - catering). Υπάρχει επίσης "Γεωργοκτηνοτροφικός συνεταιρισμός". 
Το 2015 ιδρύθηκε ένας νέος πολιτιστικός σύλλογος, ο "Μεσότοπος", από μέλη τα οποία είναι φορείς του χωριού, ο οποίος διαδέχτηκε προηγούμενο αναλόγου ενδιαφέροντος φορέα.Στις ποικίλες δραστηριότητές του περιλαμβάνεται η λειτουργία τμημάτων εκμάθησης, Η/Υ, χορού και μουσικής. Κάθε χρόνο διοργανώνει το Μεσοτοπίτικο Καρναβάλι με τους ξακουστούς και έξω από τα όρια του νησιού Κουδουνάτους.
Στο χωριό μπορεί κανείς να επισκεφθεί το Λαογραφικό Μουσείο, το οποίο λειτουργεί από τις αρχές της δεκαετίας του -80 με πρωτοβουλία της κοινότητας και του Συλλόγου ''Η Αναγέννηση". 
Στον αθλητισμό ο Μεσότοπος διαθέτει ποδοσφαιρικό γήπεδο και ποδοσφαιρική ομάδα με την ονομασία "Αθλητικός Όμιλος Μεσοτόπου". Ο ΑΟΜ τα τελευταία χρόνια διοργανώνει κάθε καλοκαίρι Ημιμαραθώνιο Δρόμο στη νοτιοδυτική Λέσβο με τερματισμό στο επίνειο Μεσοτόπου, το Ταβάρι.
409 Ασπασία

Φυσικά χαρακτηριστικά

Η διάμετρος της Ασπασίας υπολογίσθηκε σε 161,6 χιλιόμετρα (από δεδομένα του IRAS), ενώ η μάζα της εκτιμάται σε 4,42 τετράκις εκατομμύρια τόνους για μέση πυκνότητα 2 gr/cm³. O φασματικός τύπος της είναι C (ανθρακούχος), ενώ το άλβεδό της είναι 0,061 (από δεδομένα του IRAS). Η Ασπασία περιστρέφεται γύρω από τον εαυτό της μία φορά κάθε 9 ώρες και 1 λεπτό. Η μέση θερμοκρασία στην επιφάνειά της εκτιμάται σε 100 περίπου βαθμούς Κελσίου κάτω από το μηδέν.
Η μεγάλη κάψα

Υπόθεση

O ντετέκτιβ του τμήματος ανθρωποκτονιών, Ντέιβ Μπάννιον (Γκλεν Φορντ), ερευνά την υπόθεση του θανάτου του φίλου του αστυνομικού Τομ Ντάνκαν. Όλα τα στοιχεία δείχνουν ότι πρόκειται για αυτοκτονία. Η σύζυγος του θύματος λέει στην ανάκρισή της ότι ο σύζυγός της είχε προβλήματα υγείας που τον οδήγησαν στην αυτοκτονία, αλλά ο Μπάννιον αρχίζει να εξετάζει το ενδεχόμενο της δολοφονίας, μετά τη συνάντησή του με την ερωμένη του θύματος Λούσι Τσάπμαν (Ντόροθι Γκριν), που υποστηρίζει το αντίθετο. Μετά από έρευνα ο Μπάννιον ανακαλύπτει ότι ο Ντάνκαν είχε ένα δεύτερο σπίτι το οποίο θα ήταν αδύνατο να έχει αγοράσει με τα χρήματα από τη δουλειά του αστυνομικού. Λίγο αργότερα η Τσάπμαν βρίσκεται νεκρή, έχοντας βασανιστεί πρωτύτερα. Επιστρέφοντας στο σπίτι του δέχεται απειλητικό τηλεφώνημα από τον αρχιμαφιόζο της πόλης Μάικ Λαγκάνα (Αλεξάντερ Σκέρμπι) και πηγαίνει να τον αντιμετωπίσει, θεωρώντας τον σχετικό με τον φόνο του Ντάνκαν. Παρά τις προειδοποιήσεις του Λαγκάνα, ο Μπάννιον συνεχίζει την έρευνά του και οι άνδρες του Σκέρμπι του ανατινάζουν το αυτοκίνητο σκοτώνοντας τη σύζυγό του (Τζόσελιν Μπράντο). Ο Μπάννιον τότε αποφασίζει να ξεσκεπάσει όλα τα εγκλήματα του Λαγκάνα και του βοηθού του Βινς Στόουν (Λι Μάρβιν). Η ερωμένη του Στόουν, Ντέμπι Μαρς (Γκλόρια Γκράχαμ) προτίθεται να τον βοηθήσει να τους ξεσκεπάσει, αφού ο Στόουν, σε μια έκρηξη ζήλιας της ρίχνει καυτό καφέ στο πρόσωπο προκαλώντας της εγκαύματα.

Πληροφορίες παραγωγής

Φιλμ νουάρ του 1953 σε σκηνοθεσία Φριτς Λανγκ με πρωταγωνιστές τους Γκλεν Φορντ, Γκλόρια Γκράχαμ και Λι Μάρβιν. Το σενάριο της ταινίας γράφτηκε από τον πρώην ρεπόρτερ Σίντνεϊ Μπεμ και είναι βασισμένο σε μυθιστόρημα του Γουίλιαμ ΜακΓκίβερν που δημοσιεύτηκε στην Saturday Evening Post σε συνέχειες και κυκλοφόρησε σε ολοκληρωμένη έκδοση το 1953. Αρχικά η παραγωγή επρόκειτο να γίνει από τον Τζέρι Γουόλντ, ο οποίος ήθελε τον Πολ Μιούνι, τον Τζορτζ Ραφτ ή τον Έντουαρντ Τζ. Ρόμπινσον για το ρόλο του Ντέιβ Μπάνιον. Έπειτα η Columbia πλήρωσε 40.000 δολάρια για τα δικαιώματα του διηγήματος κι άρχισε η παραγωγή του εγχειρήματος. Ο ρόλος της Ντέμπι Μαρς προοριζόταν για την Μέριλιν Μονρόε, αλλά το κασέ της ηθοποιού είχε μεγαλώσει και η Columbia δεν μπορούσε να διαθέσει τα χρήματα. Τη θέση της πήρε η Γκλόρια Γκράχαμ. Στο ρόλο της συζύγου του Γκλεν Φορντ εμφανίζεται η μεγάλη αδελφή του Μάρλον Μπράντο, Τζόσελιν.
Στη σκηνή όπου ο Στόουν και ο Μπάνιον συναντιούνται για πρώτη φορά στο μπαρ ακούγεται το τραγούδι Put the Blame On Mame που είχε χρησιμοποιηθεί στην ταινία του 1946 Τζίλντα (Gilda, 1946) όπου ο Γκλεν Φορντ είχε συμπρωταγωνιστήσει με την Ρίτα Χέιγουορθ, επίσης παραγωγής της Columbia Pictures.

Εισπράξεις

Η ταινία έκανε εισπράξεις της τάξεως των 1.25 εκατομμυρίων δολαρίων.
Στάθης Κατσαρός

Βιογραφία

Γεννήθηκε στην Αθήνα, στο Δήμο Ζωγράφου, το 1956. Πατέρας του είναι ο ποιητής   Μιχάλης Κατσαρός  και μητέρα του η ζωγράφος Κούλα Μαραγκοπούλου. Έβγαλε το Δημοτικό στη Μαράσλειο Παιδαγωγική Ακαδημία και το εξατάξιο Γυμνάσιο του  πρότυπου Πειραματικού Σχολείου  Πανεπιστήμιου Αθηνών. Το 1974 μπήκε στην Πάντειο Α.Σ.Π.Ε, από όπου πήρε το πτυχίο Πολιτικών Επιστημών. Το 1978 αποφοίτησε από το Τμήμα σκηνοθεσίας του London Film School. 
Τα χρόνια 1979-1995 εργάζεται σαν εξωτερικός σκηνοθέτης στην Ελληνική τηλεόραση στις εκπομπές Παρασκήνιο, Περισκόπιο, Νέα Πρόσωπα, Τέταρτη Εποχή κ.ά  και παράλληλα σκηνοθετεί δικές του ανεξάρτητες παραγωγές. Το 1988-89 σαν συμπαραγωγός της εταιρείας Orama Media Group παράγει και σκηνοθετεί 78 ωριαίες εκπομπές του  πολιτιστικού μαγκαζίνου της ΕΤ1 Χρώματα. 
Ακόμα, εργάζεται σαν ραδιοσκηνοθέτης στην Ελληνική Ραδιοφωνία, στις παιδικές εκπομπές του Πρώτου Προγράμματος (Τούρτα στον ουρανό  του  Gianni Rodari  κ.ά.) στο Δεύτερο Πρόγραμμα (Ραδιοστούντιο Μπολέρο, με τη Μαριαννίνα Κριεζή ) καθώς και σαν ραδιοφωνικός παραγωγός εκπομπών μουσικής και λόγου στο Τρίτο πρόγραμμα (Ένα πέρασμα στην Ασία ) κ.ά. 
Είναι συνιδρυτής της εταιρείας παραγωγής κινουμένων  σχεδίων Big Bang Toons Animation, (1996).   
Είναι μέλος της Εταιρείας  Ελλήνων Σκηνοθετών.

Άλλες δράσεις

Είναι συγγραφέας του βιβλίου Σινεμά και Δεινόσαυροι, εκδόσεις Αιγόκερως, 1994. Έχει γράψει άρθρα στο περιοδικό Τραμ, στην Αυγή, τους Δρόμους της Αριστεράς, στο Νέο Επίπεδο και σε άλλα έντυπα.  Έλαβε ενεργό μέρος στο κίνημα για μια ελεύθερη ΕΡΤ  Έχει γράψει στίχους  (Πάρε με ουρανέ, σε μουσική Δημήτρη Παπαδημητρίου, για το σίριαλ Η ζωή που δεν έζησα) καθώς και  στίχους και μουσική για τις ανέκδοτες ενότητες τραγουδιών Καμπαρέ Τουρκομπαρόκ, Χαίρε,Η Λίμνη.
Μαρία Κανελλοπούλου

Καριέρα

Έχει παίξει σε πολλές σειρές της τηλεόρασης. Έγινε γνωστή στο ευρύ κοινό παίζοντας στις τηλεοπτικές σειρές Μάνα είναι μόνο μία, Εμείς κι εμείς, Οι στάβλοι της Εριέττας Ζαΐμη και Το καφέ της Χαράς.

Πολιτική

Έχει κατέβει υποψήφια με τον ΣΥΡΙΖΑ στον νομό Αχαΐας στις εκλογές του 2007 και του 2009, έπειτα εξελέγη δημοτική σύμβουλος Αθηναίων έως το 2012. Στις βουλευτικές εκλογές του Μαΐου 2012 εξελέγη βουλευτής με 8.760 ψήφους, δεύτερη πίσω από τον αρχηγό του κόμματος Αλέξη Τσίπρα. Τον Αύγουστο του 2015 ανακοίνωσε πως δε θα βάλει ξανά υποψηφιότητα στις βουλευτικές εκλογές.
Νίκος Γλέζος

Νεανικά Χρόνια

Ο Νίκος Γλέζος γεννήθηκε το 1925 στην Παροικιά της Πάρου. Ήταν γιος της Παριανής δασκάλας Ανδρομάχης Γ. Ναυπλιώτη από τις Λεύκες και του Ναξιώτη δημοσιογράφου Νίκου Εμμ. Γλέζου από την Απείρανθο. Επειδή ο πατέρας του είχε πεθάνει πρίν ο Νίκος βαφτιστεί, πήρε το όνομα του. Ως τα δέκα του χρόνια έζησε στην Απείρανθο και από το 1935 στην Αθήνα, όπου μετακόμισε η οικογένειά του για εύρεση εργασίας. Εγκαταστάθηκε στο Μεταξουργείο (Παραμυθίας 40) και δούλεψε ως υπάλληλος σε φαρμακείο και στον Ελληνικό Ερυθρό Σταυρό. Τελείωσε το Γυμνάσιο και το 1943 εισήχθη στην Μαράσλειο Παιδαγωγική Ακαδημία.

Αντίσταση

Το 1942 έγινε μέλος της ΟΚΝΕ, του ΕΑΜ Νέων και αργότερα της ΕΠΟΝ. Κατά τη διάρκεια της "κατοχής" συμμετείχε σε ένοπλες πράξεις αντίστασης με ειδικές ομάδες του ΚΚΕ που συνεργαζόταν με μέλη του ΕΑΜ της Αστυνομίας Πόλεων. Συνελήφθη στις 13 Απριλίου 1944 ύστερα από προδοσία και φυλακίστηκε. Στο τμήμα της Κομαντατούρ στην οδό Μέρλιν υπέστη πολλά βασανιστήρια και στη συνέχεια φυλακίστηκε στο Στρατόπεδο Συγκέντρωσης Χαϊδαρίου. Στις 10 Μαΐου 1944 εκτελέστηκε στην Καισαριανή μαζί με άλλους 91 αγωνιστές, ανάμεσα στους οποίους 10 γυναίκες.

Εκτέλεση

Τα τελευταία λόγια του θυμίζουν σε όλους μας την οφειλή προς την πατρίδα, που ο ίδιος ξεπλήρωσε με τη θυσία της ίδιας της ζωής του. Τά έγραψε στην άσπρη φόδρα του σκούφου του με μαλανί μολύβι και τον πέταξε από το καμιόνι που τον μετέφερε από το Χαϊδάρι προς την Καισαριανή, στη συμβολή Ιεράς Οδού, Κωνσταντινουπόλεως και Μεγάλου Αλεξάνδρου. Περίοικοι που βρέθηκαν εκεί, όταν προσπέρασε η φάλαγγα των αυτοκινήτων μάζεψαν τον σκούφο του και τον μετέφεραν στην οικογένειά του.
«10 – 5 – 44
Αγαπητή μητέρα
σας φιλώ, χαιρε(τι)σμούς
σήμερα πάω για εκτέλεση
πέφτοντας για τον Ελ. ΛΑΟ 
Γλέζος Νίκος
Παραμυθίας 40»

Υστεροφημία

Το 1964 στην Απείρανθο η οικογένεια του ίδρυσε δανειστική βιβλιοθήκη που φέρει το όνομα του, και η οποία το 2017 περιείχε περίπου 20.000 τίτλους, όλοι από δωρεές.
Μήτσος Σαχίνης

Δράση

Γεννήθηκε στην Κωνσταντινούπολη το 1920 και έζησε στη Θεσσαλονίκη. Έγινε μέλος του ΚΚΕ το 1943 και πολέμησε με τον ΕΛΑΣ. Το 1947 συνελήφθη και καταδικάστηκε από το στρατοδικείο σε δις ισόβια. Αποφυλακίστηκε έπειτα από έξι χρόνια και η δράση του στους κόλπους του ΚΚΕ συνεχίστηκε, με την ΕΔΑ, στην οποία δραστηριοποιήθηκε ως την χούντα των Συνταγματαρχών. Συνελήφθη ξανά και παραπέμφθηκε σε στρατοδικείο, από το οποίο καταδικάστηκε ξανά σε ισόβια κάθειρξη. Έπειτα από την πτώση της χούντας αποφυλακίστηκε και έγινε μέλος του γραφείου του ΚΚΕ στη συμπρωτεύουσα.

Βουλευτής

Έπειτα από την παραίτηση της βουλευτή Μίνας Γιάννου, στις 25 Ιουλίου 1978 ο Σαχίνης εξελέγη βουλευτής σε αντικατάστασή της. Επανεξελέγη βουλευτής το 1981 και το 1985.
Από το 10ο έως το 12ο Συνέδριο του ΚΚΕ εκλεγόταν μέλος της Κεντρικής Επιτροπής. Ανάμεσα στα άλλα ήταν και αντιπρόεδρος του Εργατικού Κέντρου της Θεσσαλονίκης.
Πέθανε στη συμπρωτεύουσα το 2004 και κηδεύτηκε στις 26 Ιουλίου.
2255 Κινγκάι

Φυσικά χαρακτηριστικά

Η μέση διάμετρος του Κινγκάι εκτιμάται σε 22,90 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,102 ± 0,016.
Δικαιώματα ΛΟΑΤ στο Μαρόκο

Νόμοι ενάντια στους ομοφυλόφιλους

Σύμφωνα με το άρθρο 489 του Ποινικού Κώδικα, η ομοφυλοφιλία στο Μαρόκο είναι παράνομη και τιμωρείται με ποινή φυλάκισης έως και 3 χρόνια καθώς και με πρόστιμο. Παρόλα αυτά οι ποινή σπάνια χρησιμοποιείται και η ομοφυλοφιλία είναι σχετικά συνηθισμένη, ειδικά στις τουριστικές περιοχές. Οι σχέσεις συνήθως προβάλλονται δημόσια και τα λεφτά παίζουν σημαντικό ρόλο σε ό,τι έχει να κάνει με το σεξ. Στην κοινωνία η ομοφυλοφιλία είναι ταμπού και θεωρείται «ανήθικη».

Προστασία με βάση νόμου σεξουαλικού προσανατολισμού

Δεν υπάρχει νόμος μη άνισης μεταχείρισης. Παρόλο που πολλοί πολίτες του Μαρόκου είναι απελευθερωμένοι, η κυβέρνηση φέρνει πολλές αντιρρήσεις σε αυτό το θέμα.

Αναγνώριση ομοφυλόφιλων ζευγαριών

Δεν υπάρχει νομική αναγνώριση των ομοφυλοφίλων.
Έκδυση

Στα αρθρόποδα

Τα έντομα μεγαλώνουν με είσοδο αέρα στον οποίο το νέο δέρμα σκληραίνει. Κάθε στάδιο νύμφης χαρακτηρίζεται ως "instar". Έτσι το πρώτο "ινστάρ" τελειώνει με την πρώτη έκδυση, και το δεύτερο με τη δεύτερη έκδυση.

Μεταξύ δύο εκδύσεων δε γίνονται διαιρέσεις στα κύτταρα του επιδέρματος. Το επίδερμα δεν μεγαλώνει. Αρχίζει η έκδυση με διαιρέσεις στο επίδερμα. Έτσι υπάρχει η δυνατότητα  να αυξάνονται οι διαστάσεις του, αρκεί να αποκολλάται από τον εξωσκελετό. Αυτό γίνεται με την απορρόφηση ενός μέρος του εξωσκελετού από τη βάση του. Αυτή η διάλυση γίνεται πολύ έντονη σε καθορισμένες γραμμές, και μετά γίνονται οι τόποι για τη ρήξη του παλιού καλύμματος. Συγχρόνως γίνεται έκκριση  του νέου περιβλήματος. Διογκώνοντας μέρη του σώματος με αέρα ή αιμόλημφο, το ζώο σπάει τα υπόλοιπα του παλιού εξωσκελετού. Φαίνεται καθαρά πως το ζώο βγαίνει, με δυσκολίες από το παλιό περίβλημα. Τα απομεινάρια αυτού λέγονται εκδύματα. Όσο ο νέος εξωσκελετός είναι μαλακός, το ζώο αυξάνει σε μέγεθος ή μεταμορφώνεται ή και τα δύο. 
Η όλη διαδικασία είναι πολύ επικίνδυνη για το ζώο. Εάν είναι δυνατό, γίνεται σε απόκρυφα μέρη, σε φάσεις, από μακρές διακοπτόμενες και σπασμωδικές κινήσεις.
Είναι γνωστά διάφορα ένζυμα που ρυθμίζουν την έκδυση. Το πιο γνωστό είναι η εκδυσόνη, που παράγεται στο κεφάλι. Προκαλεί στα έντομα  τις εκδύσεις από προνύμφη σε πλαγγόνα και από πλαγγόνα σε ακμαίο. Για να γίνει έκδυση από προνύμφη σε προνύμφη, χρειάζεται και το Neotenin. Είναι  επίσης γνωστό ένζυμο που καταπιέζει την έκδυση στα δεκάποδα.

Στα ερπετά

Τα ερπετά στην πραγματικότητα δεν βγάζουν το δέρμα τους, βγάζουν μόνο το κεράτινο περίβλημα του δέρματος. Τα φίδια μπορεί να το βγάζουν ολόκληρο, ενώ οι σαύρες κομματιασμένο. Στην αρχή της έκδυσης τα μάτια θολώνουν, γιατί στα εξωτερικά στρώματα του δέρματος αρχίζει ο χωρισμός, και αυτό φαίνεται καλύτερα στα μάτια.  Στο τεράριουμ ωφελεί να αυξάνουμε την υγρασία και τη θερμοκρασία, για να γίνει η όλη διεργασία πιο γρήγορα και για να μη σκληραίνουν τα πια ξεχωριστά κομμάτια και κολλούν ξανά στο καινούργιο δέρμα.
Δημοκρατία της Γερμανικής Αυστρίας

Ύμνος

Παρά το γεγονός πως ο όρος «Γερμανική Αυστρία» είχε απαγορευτεί, ο ανεπίσημος ύμνος της Πρώτης Αυστριακής Δημοκρατίας είχε την ονομασία «Γερμανική Αυστρία, εσύ υπέροχη χώρα» ((Γερμανικά) «Deutschösterreich, du herrliches Land»), του οποίου ορισμένες στίχοι είχαν συγγραφεί από τον Κάρλ Ρέννερ, Αυστριακό υπογράφοντα της Συνθήκης του Σαιν-Ζερμαίν-αν-Λαι.
Αριαράθης Η΄ της Καππαδοκίας

Βιογραφία

Ήταν ο δευτερότοκος γιος τού Αριαράθη ΣΤ΄ της Καππαδοκίας και της Λαοδίκης, κόρης τού Μιθριδάτη Ε΄ τού Πόντου. Μεγαλύτερα αδέλφια του ήταν ο Αριαράθης Ζ΄ και η Νύσα.
Την Καππαδοκία εποφθαλμιούσε ο βασιλιάς τού Πόντου, αν και οι βασιλείς της ήταν συγγενείς του: ο Μιθριδάτης ΣΤ΄ του Πόντου έστειλε έναν ευγενή του, τον Γόρδιο, να φονεύσει τον Αριαράθη ΣΤ΄. Τότε η Καππαδοκία περιήλθε στον πρωτότοκο γιο του Αριαράθη Ζ΄, που επειδή ήταν ανήλικος, έγινε αντιβασίλισσα η μητέρα του Λαοδίκη, αδελφή τού Μιθριδάτη ΣΤ΄. Όμως ο Νικομήδης Γ΄ της Βιθυνίας εισέβαλε στην Καππαδοκία και νυμφεύτηκε τη Λαοδίκη. Ο Μιθριδάτης ΣΤ΄ τον απομάκρυνε και αποκατέστησε στον θρόνο τον ανιψιό του Αριαράθη Ζ΄. Όταν ο τελευταίος ζήτησε να τιμωρήσει τον Γόρδιο, ο Μιθριδάτης ΣΤ΄ σκότωσε τον Αριαράθη Ζ΄ και έβαλε στον θρόνο τον δικό του γιο Αριαράθη Θ΄ των Μιθριδατιδών. 
Οι ευγενείς εξεγέρθηκαν το 101 και ανέβασαν στον θρόνο τον Αριαράθη Η΄. Όμως το 96 εκτοπίστηκε από τον Μιθριδάτη ΣΤ΄· Ο βασιλιάς τού Πόντου επανέφερε τον δικό του γιο Αριαράθη Θ΄, αν και 8ετή. Τότε ο Νικομήδης Γ΄ της Βιθυνίας πρόβαλε έναν νέο ως τρίτο τάχα γιο τού Αριαράθη ΣΤ΄ και έστειλε πρεσβεία στη Ρώμη διεκδικώντας τον θρόνο για λογαριασμό του. Αλλά και ο Μιθριδάτης ΣΤ΄ έστειλε πρεσβεία στη Ρώμη, λέγοντας πως ο Αριαράθης Θ΄ ήταν απόγονος τού Αριαράθη Ε΄, που έπεσε μαχόμενος εναντίον τού Ευμένη Γ΄ της Περγάμου, εχθρού των Ρωμαίων. Η Σύγκλητος δεν δικαίωσε κανέναν, κήρυξε την Καππαδοκία ελεύθερη και ζήτησε να φύγει ο Αριαράθης Θ΄. Έτσι το 95 επέστρεψε ο Αριαράθης Η΄, που απεβίωσε αργότερα από φυσικά αίτια. Ήταν ο τελευταίος των Αριαραθιδών και με αυτόν η δυναστεία εξέλιπε. Τότε η Σύγκλητος προσπάθησε να επιβάλει δημοκρατία, αλλά οι πολίτες ήθελαν βασιλιά. Τους άφησε να διαλέξουν όποιον ήθελαν και διάλεξαν τον Αριοβρζάνη Α΄.
690 Βρατισλαβία

Φυσικά χαρακτηριστικά

Η μέση διάμετρος της Βρατισλαβίας εκτιμάται σε 134,65 χιλιόμετρα (από δεδομένα του IRAS). O φασματικός τύπος της είναι άγνωστος, ενώ το άλβεδό της είναι 0,0604. Η Βρατισλαβία περιστρέφεται γύρω από τον εαυτό της μία φορά κάθε 8 ώρες και 38 λεπτά.
1604 Τόμπω

Φυσικά χαρακτηριστικά

Η μέση διάμετρος του Τόμπω εκτιμάται σε 32,3 ± 2,2 χιλιόμετρα, ενώ το γεωμετρικό άλβεδό του είναι 0,1038 και ο φασματικός τύπος του XSCU (κατά Tholen) ή Xc (κατά SMASSII). Ο Τόμπω περιστρέφεται γύρω από τον εαυτό του μία φορά κάθε 7 ± 2 ώρες.